Početkom godine u Dinamo su počele stizati i prve službene ponude. Dvije su stigle za hrvatskog reprezentativca Mislava Oršića i, odmah da napišemo, obje su odbijene.

Ali u dogovoru s igračem. Naime, stigle su iz SAD-e i Kine, ali najbolji strijelac Dinama ne želi na te destinacije. Mislavu Oršiću prioritet je Europsko prvenstvo, pa zato želi ili ostati u Dinamu ili se transferirati u neki europski klub. Naravno, ako stigne ponuda koja bi zadovoljila modri klub. Oršić, koji je u Dinamu bljesnuo i stigao do reprezentativnog dresa, neće ništa raditi bez suglasnosti Dinama, suradnja igrača i kluba u ovom je slučaju baš idealna.

No iako je dosad bio, nekako, u drugom planu kad se radi o mogućem transferu ove zime, moguće je da upravo Mislav Oršić bude prvi koji će autorizirati transfer iz Dinama. Tako nam šapuću klupski izvori.

Foto: Ronald Gorsic / CROPIX

Naime, za Oršića su veliko zanimanje pokazali Lyon, Valencia, Dynamo iz Moskve te dva kluba iz Premiershipa i dva iz Championshipa. Njihova imena nismo doznali, ali naši izvori tvrde da je priča vjerodostojna te da bi uskoro zaista moglo doći do Oršićeva transfera. Za razliku od službenih ponuda iz Kine i SAD-a, ovdje se još uvijek radi samo o zainteresiranosti, no tvrdi se da će za koji dan iz nekih klubova koje smo nabrojili stići i službena potvrda želje za angažmanom hrvatskog reprezentativca.

Po Transfermarktu Oršić vrijedi 9,5 milijuna eura, a cijena mu je od dolaska u plavi dom, po istom izvoru, skočila za čak 7 milijuna eura! Kad je dolazio iz Ulsana, vrijedio je 2,5 milijuna eura, koliko ga je Dinamo i platio korejskom klubu. Po tome bi angažman Mislava Oršića mogao biti jedan od najuspješnijih u Dinamovoj povijesti. Naime, popularni Orša došao je u Dinamo u srpnju 2018. godine, a već u prvoj sezoni bio je ukupno najbolji strijelac Dinama računajući Europu, prvenstvo i Kup. Ove je sezone opet najbolji strijelac, daleko najbolji - u Europi je zabio sedam pogodaka, u HNL-u 11. Osim toga, ubilježio je i pet asistencija, što ga čini uvjerljivo najučinkovitijim igračem Modrih. Naravno, zbog takvih prezentacija u plavom dresu izbornik Zlatko Dalić pozvao je pod nacionalni stijeg, postao je član Vatrenih. Dakle, u samo sezonu i pol, koliko je u Maksimiru, Oršić je dotakao zvijezde postavši jednim od ključnih igrača, a ako se ove zime dogodi transfer, Dinamo će na njemu zaraditi ogroman novac. Dakle, uz Brunu Petkovića, Oršić je igrač koji je u kratkom vremenu u plavom dresu napravio iznimno mnogo. Teško se sjetiti igrača koji su tako velik uspjeh ostvarili u tako kratkom vremenu kao taj dvojac.

Damir Krajac / CROPIX CROPIX

Sad, naravno, valja pričekati i vidjeti što će se dogoditi kad u Maksimirsku 128 stignu službene ponude za Oršića. Ono što znamo jest da mu klub zaista neće praviti nikakve probleme budu li ponude zadovoljavajuće, a isto tako znamo da Mislav neće inzistirati na odlasku. Uostalom, ako ode na Euro, ako dobije priliku kod Dalića, možda će naljeto oko njegova prezimena plesati još veće količine eura.